ORDE do 3 de agosto de 2007 pola que se establecen as bases para a concesión, en réxime de concorrencia competitiva, das subvencións correspondentes a accións de divulgación e comunicación científica e tecnolóxica (Diverciencia) no marco do Programa de Comunicación e Sensibilización Social (CSS) do Plan Galego de Investigación, Desenvolvemento e Innovación Tecnolóxica (Incite) e se procede á súa convocatoria para o ano 2007.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 13/08/2007

A Lei 12/1993, do 6 de agosto, de fomento da investigación e desenvolvemento tecnolóxico de Galicia, no seu artigo 1, establece, como obxectivo xeral, o fomento da investigación científica e a innovación tecnolóxica para promover o desenvolvemento económico, social e produtivo de Galicia. Como unha ferramenta encamiñada ao logro deste obxectivo, a citada lei, no seu capítulo II, crea o Plan Galego de Investigación, Desenvolvemento e Innovación Tecnolóxica. O Consello da Xunta de Galicia na súa reunión do 21 de setembro de 2006 aprobou o Plan Galego de Investigación, Desenvolvemento e Innovación Tecnolóxica 2006-2010 (Incite).
A devandita lei sinala que o plan estará integrado por programas horizontais, xerais e sectoriais. Entre os programas horizontais definidos no Incite, ou de Comunicación e Sensibilización Social, no cal se inclúe Diverciencia, ten o propósito de fomentar unha cultura do coñecemento da ciencia e a tecnoloxía que posibilite que o conxunto da sociedade teña unha mellor percepción das actividades de I+D+I e dos resultados que delas derivan. Así mesmo, debe promover a sensibilización social que faga posible un maior recoñecemento das actividades de I+D+I e dos seus resultados na sociedade. Neste contexto, as actividades de divulgación e difusión da ciencia entre os cidadáns, e en particular entre os nenos e os mozos, son elementos centrais deste programa; así como a concienciación da importancia do potencial das mulleres no eido da investigación e das medidas de igualdade que cómpre implantar.
Entre os obxectivos específicos do programa CSS e, en concreto, os de Diverciencia, están os seguintes:
-Concienciar o conxunto da sociedade galega sobre a importancia da I+D+I no desenvolvemento económico e benestar social de Galicia, fomentando a cultura científica.
-Facer da sociedade galega unha sociedade ben informada no ámbito da ciencia e a tecnoloxía.
-Promover un maior recoñecemento social das actividades de investigación, desenvolvemento e innovación.
-Impulsar o espírito científico e emprendedor e as profesións de científicos e tecnólogos entre as mulleres e os mozos.
-Achegar a todos os niveis da sociedade as actividades de investigación, desenvolvemento e innovación tecnolóxica executadas e promovidas en Galicia, as actuacións da Dirección Xeral de Investigación, Desenvolvemento e Innovación e todas as accións que se poñan en marcha no ámbito do Plan Galego de I+D+I 2006-2010 (Incite).
-Promover a participación dos cidadáns nas actividades de ciencia e tecnoloxía a través de asociacións.
-Celebrar a Semana da Ciencia en Galicia. O Programa de Comunicación e Sensibilización Social leva coordinando no ámbito galego este evento de dimensión europea desde 2001. A Semana da Ciencia ten por misión mostrarlle aos cidadáns como a ciencia inflúe nas súas vidas a través de actividades de carácter divulgativo, lúdico e participativo.
Para conseguir os obxectivos indicados, o Programa de Comunicación e Sensibilización Social pretende dotar Galicia dun conxunto de instrumentos e iniciativas, como é o caso de Diverciencia, que posibiliten unha acción continuada de sensibilización social acerca da importancia que a ciencia e a tecnoloxía teñen paras as sociedades avanzadas.
Polo que antecede, esta consellería
DISPÓN:
Artigo 1º.-Convocatoria e bases reguladoras.
1. Esta orde ten por obxecto aprobar as bases por que se rexerá a concesión das subvencións da Dirección Xeral de Investigación, Desenvolvemento e Innovación da Consellería de Innovación e Industria co fin de pór en marcha os instrumentos previstos no Plan Galego de Investigación, Desenvolvemento e Innovación Tecnolóxica 2006-2010 (Incite) para a execución de accións de divulgación e comunicación científica e tecnolóxica (Diverciencia) no marco do Programa de Comunicación e Sensibilización Social, entre as cales se encontran as realizadas no ámbito da Semana da Ciencia 2007.
2. Así mesmo, por medio desta orde convócanse para o ano 2007 en réxime de publicidade, obxectividade e concorrencia competitiva as subvencións para a execución de accións de divulgación e comunicación científica e tecnolóxica (IN842A) (Diverciencia) que se rexerán polas seguintes bases xerais, así como por aquelas específicas que se inclúen no anexo I da presente orde.
Artigo 2º.-Solicitudes.
1. Para poder ser beneficiario/a das subvencións deberá presentarse unha solicitude axustada ao modelo normalizado cuxa folla externa se publica como anexo II desta orde, e irá acompañada dos documentos que se especifican nos correspondentes artigos das bases reguladoras.
O formulario normalizado poderase obter na sección «Axudas» do enderezo electrónico:
http://www.conselleriaiei.org/dxidi/
http://www.xunta.es
Artigo 3º.-Lugar e prazo de presentación das solicitudes.
1. As solicitudes presentaranse nos rexistros da Consellería de Innovación e Industria, así como nos de calquera outro órgano da Administración xeral do Estado, das comunidades autónomas ou das entidades que integran a Administración local, sempre que neste último caso se teña subscrito o oportuno convenio, ou polos restantes medios previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. O prazo de presentación das solicitudes será dun mes, contado a partir do día seguinte ao da publicación desta orde no DOG. De conformidade coa lexislación vixente, o cómputo deste prazo farase de data a data.
Artigo 4º.-Información aos interesados.
1. Sobre este procedemento administrativo, que ten o código IN842A, poderase obter documentación normalizada ou información adicional na Dirección Xeral de Investigación, Desenvolvemento e Innovación, a través dos seguintes medios:
a) Páxinas web da Consellería de Innovación e Industria (
http://www.conselleriaiei.org/
) e da Dirección Xeral de I+D+I (http://www.conselleriaiei.org/dxidi/.), en ambos os casos na epígrafe «Axudas».
b) Os teléfonos 981 95 73 98 e 981 54 10 82 da devandita dirección xeral.
c) O enderezo electrónico:
info.diverciencia@plan-incite.eu
d) Presencialmente.
2. Así mesmo, para cuestións xerais sobre este ou outro procedemento, poderá facerse uso do teléfono de información xeral da Consellería de Innovación e Industria, que é o 981 54 43 41.
Disposicións derradeiras
Primeira.-Habilitación para o desenvolvemento.
Facúltase o director xeral de Investigación, Desenvolvemento e Innovación para que dite as resolucións que sexan precisas para o desenvolvemento e aplicación desta orde.
Segunda.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 3 de agosto de 2007.
Fernando Xabier Blanco Álvarez
Conselleiro de Innovación e Industria
ANEXO I
Bases reguladoras para a concesión, en réxime
de concorrencia competitiva, das subvencións
a accións de divulgación e comunicación científica
e tecnolóxica
Artigo 1º.-Obxecto das subvencións.
As axudas reguladas por estas bases teñen por obxecto promover, en réxime de concorrencia competitiva, o desenvolvemento de actividades de divulgación e comunicación científica e tecnolóxica que contribúan a fomentar unha cultura do coñecemento da ciencia e a tecnoloxía que posibilite que o conxunto da sociedade teña unha mellor percepción das actividades de I+D+I e da repercusión dos seus resultados na sociedade. As actividades realizadas no marco desta convocatoria que se desenvolvan entre o 5 e o 18 de novembro poderán optar a encadrarse na celebración da Semana da Ciencia 2007.
Artigo 2º.-Contía máxima e actuacións subvencionables.
1. A contía máxima para cada axuda das convocadas no presente anexo é de 60.000 euros no caso de actividades que se desenvolvan no ano 2007 e de 100.000 euros para as accións plurianuais que se realicen en 2007 e 2008.
2. Só poderán solicitar actividades de carácter plurianual os centros públicos de investigación, centros tecnolóxicos indicados na relación do artigo 4 e agrupacións sen ánimo de lucro da Comunidade Autónoma de Galicia, con capacidade e actividade demostrada na realización de proxectos ou actuación relacionados coa investigación científica, o desenvolvemento tecnolóxico, a difusión, divulgación ou comunicación da cultura científica. Polo que respecta ás solicitudes presentadas polas universidades galegas, só poderán propoñer actividades que se desenvolvan no ano 2007.
3. No caso de gastos realizados na primeira anualidade admitiranse custos da actividade realizados desde o 1 de xaneiro de 2007 ata a data límite de xustificación. Cando se trate de actividades plurianuais, enténdese que os investimentos que se efectúen desde a data límite de xustificación da anualidade corrente ata final de ano corresponden á anualidade seguinte e, por tanto, poderán presentarse como xustificante para o cobramento desta anualidade.
4. En concreto, consideraranse subvencionables as seguintes actividades, sempre que traten sobre contidos de carácter científico: cafés científicos; exposicións; feiras científicas; visitas guiadas; obradoiros; excursións; ciclos de cine; representacións de teatro científico; e outras actividades, sempre e cando cumpran cos requisitos e cos criterios de selección indicados nesta convocatoria.
5. En ningún caso se considerarán gastos subvencionables os impostos indirectos cando sexan susceptibles de recuperación ou compensación nin os impostos persoais sobre a renda. O imposto sobre o valor engadido (IVE) poderase considerar gasto subvencionable cando a asociación ou entidade beneficiaria acredite mediante a correspondente certificación que se encontra acollido ao réxime de exención do IVE.
6. As actividades obxecto de axuda deberán cumprir os seguintes requisitos:
a) Ser relevantes para os obxectivos do programa de Comunicación e Sensibilización Social e para os desta convocatoria.
b) Estar dirixidas a un público non especializado en materia de I+D+I.
c) As entidades beneficiarias deberán difundir as actividades a través de accións de publicidade adecuadas ao público a que van dirixidas. Todas as accións de publicidade -con excepción das referentes ás actividades realizadas antes da publicación desta convocatoria no Diario Oficial de Galicia- en calquera medio de difusión (impreso, audiovisual ou electrónico) deberán facer referencia á Dirección Xeral de Investigación, Desenvolvemento e Innovación como entidade financiadora e incluír o logotipo do Plan Galego de Investigación, Desenvolvemento e Innovación Tecnolóxica 2006-2010 (Incite), que deberá aparecer xunto co da Dirección Xeral de Investigación, Desenvolvemento e Innovación en calquera dos soportes empregados.
Polo que respecta á lingua, as actividades e todos os contidos do material impreso, audiovisual ou electrónico que se produza deberanse desenvolver en lingua galega.
d) Deberanse poñer en práctica medidas que faciliten a participación equilibrada de mulleres tanto na organización e coordinación das actividades como no seu desenvolvemento.
e) As actividades deberán ser innovadoras, ter carácter lúdico e participativo e tentarán evitar os formatos tradicionais.
7. En xeral, as axudas solicitadas deberán referirse a algún dos conceptos seguintes, que en ningún caso serán considerados como subcontratación:
a) Persoal contratado, dedicado exclusivamente á acción obxecto da axuda.
b) Persoal propio, sempre e cando se xustifiquen adecuadamente as horas dedicadas á actividade obxecto da axuda.
c) Material funxible, exclusiva e permanentemente dedicado á acción obxecto da axuda.
d) Aluguer de equipamentos e aparellos (proxectores, ordenadores, etc.) na medida e no tempo que se destinen á realización da acción para a cal se solicita a axuda.
e) Material inventariable. Sempre e cando se xustifique adecuadamente a súa necesidade para a realización da actividade e a comisión de avaliación considere oportuna a súa inclusión.
f) Colaboracións externas. Sempre e cando sexan solicitadas por parte de entidades privadas para a colaboración con entidades públicas.
g) Custos indirectos. Imputarase por este concepto un 10% do custo total do proxecto, co fin de resarcir o correspondente organismo dos gastos que a execución do proxecto leva implícitos.
h) Outros gastos directamente derivados da execución da acción financiada e debidamente xustificados (publicidade, viaxes, axudas de custos, etc.).
8. Quedan expresamente excluídas do ámbito de aplicación desta orde as seguinte actuacións: conferencias, charlas e todas aquelas actuacións dirixidas a un público especializado; así como aquelas actividades que xa forman parte do programa habitual da entidade.
Artigo 3º.-Financiamento e concorrencia.
1. As subvencións imputaranse ás aplicacións orzamentarias que se indican no seguinte cadro, nas cales existe crédito adecuado e suficiente no orzamento da comunidade autónoma para o ano 2007, sen prexuízo de ulteriores variacións producidas como consecuencia da existencia dunha maior dispoñibilidade orzamentaria, o que poderá dar lugar á concesión de máis subvencións de acordo coa orde de prelación de solicitantes que resulte da aplicación dos criterios establecidos nos artigos correspondentes destas bases.
Ver referencia pdf "15600D003P015.PDF"
2. As axudas previstas nesta orde serán incompatibles con calquera outra das que poida conceder esta consellería para o mesmo fin. Polo demais, estas axudas serán compatibles con calquera outra destinada ao mesmo fin, calquera que for a súa natureza e a entidade que a conceda, sempre que conxuntamente non superen o custo total da actividade.
3. No caso de que a comisión de selección propoña o financiamento de solicitudes correspondentes a centros de investigación dependentes da Xunta de Galicia, unha vez ordenadas por orde de prioridade decrecente, a Dirección Xeral de Investigación, Desenvolvemento e Innovación estudará o seu financiamento, de acordo coas súas dispoñibilidades orzamentarias. De ser o caso, procederá a realizar unha retención de crédito na aplicación orzamentaria correspondente da antedita Dirección Xeral de Investigación, Desenvolvemento e Innovación coa finalidade de que a consellería correspondente poida levar a cabo a oportuna ampliación de crédito do seu orzamento para realizar a execución das actividades de investigación.
4. Cando a comisión avaliadora o considere oportuno e dentro das limitacións orzamentarias desta convocatoria, as actividades poderán ser financiadas até o 100%, sempre que en función do réxime xurídico da entidade solicitante a normativa aplicable permita subvencionar a devandita porcentaxe.
Artigo 4º.-Beneficiarios.
Poderá ser solicitante e beneficiario das subvencións previstas na presente convocatoria, sen prexuízo de reunir os demais requisitos establecidos nestas bases, toda entidade pública ou privada con personalidade xurídica propia e sen ánimo de lucro da Comunidade Autónoma de Galicia, con capacidade e actividade demostrada na realización de proxectos ou actuacións relacionados coa investigación científica, o desenvolvemento tecnolóxico, a difusión, divulgación ou comunicación da cultura científica. O responsable da acción obxecto da solicitude deberá pertencer a algunha tipoloxía de entidades citadas, entre as cales están as universidades do Sistema Universitario de Galicia, centros públicos de investigación, centros tecnolóxicos e agrupacións sen ánimo de lucro. Polo que respecta aos centros tecnolóxicos, poderán ser beneficiarios das subvencións os solicitantes que pertenzan aos centros que se relacionan a seguir:
* Fundación para o Fomento da Calidade Industrial e Desenvolvemento Tecnolóxico de Galicia:
-Centro de Innovación e Servizos-CIS Tecnoloxía e Deseño.
-Centro de Innovación e Servizos Tecnolóxicos da Madeira (CIS-Madeira).
-Laboratorio Oficial de Metroloxía de Galicia.
* Centro de Investigacións Tecnolóxicas (CIT).
* Centro de Innovación Tecnolóxica en Edificación e Enxeñaría Civil (Citeec).
* Centro Tecnolóxico Armando Priegue (Aimen).
* Centro Tecnolóxico da Carne.
* Centro Tecnolóxico Nacional de Conservación de Produtos de Pesca (Anfaco-Cecopesca).
* Instituto de Cerámica.
* Centro de Supercomputación de Galicia (Cesga).
* Centro Tecnolóxico do Mar (Cetmar).
* Centro Tecnolóxico da Automoción de Galicia (CTAG).
* Centro Tecnolóxico Galego de Acuicultura (Cetga).
* Instituto de Electrónica Aplicada Pedro Barrié de la Maza.
* Centro Tecnolóxico da Pesca de Celeiro (Cetpec).
* Centro Tecnolóxico do Granito de Galicia.
* Centro Tecnolóxico da Lousa de Galicia.
Artigo 5º.-Solicitudes.
1. As solicitudes para participar no procedemento de concesión destas axudas presentaranse na forma e prazo que se indican nos artigos 2º e 3º das bases xerais da convocatoria, tendo en conta o seguinte:
-Presentarase un único exemplar da solicitude.
-A solicitude deberá contar coa autorización do representante legal do organismo que posúa personalidade xurídica propia.
a) O formulario normalizado da solicitude poderase obter na sección «Axudas» do enderezo electrónico
http://www.conselleriaiei.org/dxidi/
; http://www.xunta.es Impreso de solicitude.
b) Memoria da proposta de actividade.
c) Memoria do orzamento proposto.
2. Xunto coa solicitude deberá achegarse a seguinte documentación:
a) Ademais da documentación específica que se indica no número 2 deste artigo, as solicitudes deberán ir acompañadas das seguintes declaracións, das cales se poden atopar modelos na sección «Axudas» do enderezo electrónico
http://www.conselleriaiei.org/dxidi/:
-Declaración xurada do solicitante de todas as solicitudes efectuadas e concedidas para o mesmo fin das distintas administracións públicas competentes ou polos seus organismos ou sociedades.
-Declaración responsable de non estar incurso en ningunha das prohibicións para a obtención da axuda recollidas no artigo 13 da Lei 38/2003, do 17 de novembro, xeral de subvencións. Esta declaración deberá ser asinada polo organismo ou entidade a través do cal se presente a solicitude.
-Declaración opcional do solicitante do compromiso de utilización da lingua galega en todas as relacións que o interesado manteña coa administración autonómica.
-No caso de optar por incluír as actividades na Semana da Ciencia 2007: Declaración xurada do solicitante na cal se compromete a trasladar a información sobre a actividade requirida pola Dirección Xeral de Investigación, Desenvolvemento e Innovación coa data límite do 5 de outubro de 2007, así como a distribuir o material de comunicación (cartelaría, merchandising, etc) e a empregar nas súas accións de promoción das actividades os logotipos da Semana da Ciencia que lles serán facilitados pola dirección xeral. O obxectivo deste requirimento é facer posible a coordinación das actividades da Semana da Ciencia pola devandita dirección xeral.
b) No caso de institucións sen ánimo de lucro, xuntarase copia cotexada da escritura pública de constitución e dos estatutos da asociación ou entidade que formula a solicitude.
c) De acordo co establecido no artigo 31 da Lei 38/2003, do 17 de novembro, xeral de subvencións, no caso de adquisición de material inventariable ou prestación de servizos tecnolóxicos por empresas de consultoría ou asistencia técnica por importe superior a 12.000 euros, deberán achegarse:
Tres ofertas de diferentes provedores, salvo que polas especiais características dos gastos subvencionables non exista no mercado suficiente número de entidades que o subministren ou presten, ou salvo que o gasto se realizase con anterioridade á solicitude de subvención.
Unha memoria xustificativa cando a elección non recaia na proposta económica máis vantaxosa
d) Nas solicitudes de axudas que procedan de persoal pertencente a centros sanitarios que xestionen as actividades a que fai referencia esta convocatoria a través de fundacións de interese galego (Lei 12/2006, do 1 de decembro, de fundacións de interese galego), o Servizo Galego de Saúde deberá dar o seu visto e prace á solicitude e autorizar a correspondente fundación sanitaria de interese galego para xestionar a subvención. Pola súa banda, o representante legal da fundación deberá asinar a aceptación da devandita xestión
Artigo 6º.-Consentimentos e autorizacións.
1. A presentación da solicitude implica o coñecemento e a aceptación destas bases reguladoras. De conformidade co artigo 43 da Lei 14/2006, do 28 de decembro, de orzamentos xerais da Comunidade Autónoma de Galicia para o ano 2007, a presentación da solicitude de concesión da subvención comportará a autorización do solicitante para que o órgano concedente obteña de forma directa a acreditación do cumprimento das súas obrigas tributarias co Estado, coa Comunidade Autónoma e coa Seguridade Social, a través de certificados telemáticos.
Así mesmo, conforme o establecido na alínea f) do artigo 35 da Lei 30/1992, do 26 de novembro, de réxime xurídico das administracións públicas e do procedemento administrativo común, e no artigo 23.3º da Lei 38/2003, do 17 de novembro, xeral de subvencións, os documentos exixidos que xa estean en poder da Administración actuante non deberán ser presentados coa solicitude, sempre que nela se faga constar a data e órgano ou dependencia en que foi presentada a documentación e que non transcorresen máis de cinco anos desde a finalización do procedemento a que corresponda. Neste caso, a presentación da solicitude implica a autorización ao órgano instrutor para acceder á devandita documentación.
2. De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da subvención consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, no devandito rexistro, feito que terá lugar agás nos supostos legalmente establecidos.
3. De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, esta consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e a súa publicación na citada páxina web, coas excepcións previstas nas leis.
Artigo 7º.-Órganos competentes.
A Dirección Xeral de Investigación, Desenvolvemento e Innovación será o órgano competente para a instrución do procedemento de concesión da subvención, e corresponderalle ao conselleiro de Innovación e Industria ditar a resolución de concesión.
Artigo 8º.-Instrución dos procedementos.
1. Se a solicitude non reúne algún dos requisitos exixidos nestas bases reguladoras ou na correspondente convocatoria, requirirase mediante anuncio na páxina web da Dirección Xeral de Investigación, Desenvolvemento e Innovación (
http://www.conselleriaiei.org/dxidi/
) o interesado para que, nun prazo de dez días hábiles, emende a falta ou presente os documentos preceptivos. Neste requirimento farase indicación expresa de que, se así non o fixer, se terá por desistido na súa petición, logo da correspondente resolución, de conformidade co establecido no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común e cos efectos previstos no artigo 42.1º da citada lei.
Este requirimento de emenda tamén se fará se das certificacións obtidas de conformidade co artigo 6º.1 resulta que o solicitante non se encontra ao día no pagamento das súas obrigas tributarias, coa Seguridade Social, ou con calquera outro organismo da Administración pública galega.
2. Sen prexuízo do disposto no parágrafo anterior, poderase requirir o solicitante que achegue cantos datos, documentos complementarios e aclaracións resulten necesarios para a tramitación e resolución do procedemento.
3. Unha vez revisadas as solicitudes e as emendas feitas, aqueles expedientes administrativos que reúnan todos os requisitos e a documentación necesaria serán remitidos á comisión encargada da súa valoración, de acordo co establecido no artigo seguinte.
4. Os expedientes que non cumpran as exixencias contidas nestas bases ou na normativa de aplicación, ou que non conteñan a documentación necesaria, quedarán á disposición do órgano instrutor para que formule a proposta de resolución de inadmisión, na cal se indicarán as causas desta.
Artigo 9º.-Comisión de valoración.
1. A comisión de valoración será o órgano colexiado encargado de valorar as solicitudes de acordo cos criterios obxectivos fixados nos anexos correspondentes, así como de propoñer a concesión ou denegación da subvención aos interesados.
2. A composición da comisión de valoración será a seguinte (todos eles con voz e voto):
a) Presidente: o/a subdirector/a xeral de xestión do PGIDIT ou persoa en quen delegue.
b) Secretario: un funcionario ou funcionaria da Dirección Xeral de Investigación, Desenvolvemento e Innovación.
c) Vogais: cinco vogais designados polo director xeral de Investigación, Desenvolvemento e Innovación entre expertos no ámbito da divulgación da ciencia.
3. A comisión poderá contar co asesoramento de avaliadores ou expertos externos.
4. Na proposta de concesión que formule a comisión figurarán de xeito individualizado os solicitantes propostos para obteren a subvención, especificándose a avaliación que lles corresponde segundo os criterios recollidos no artigo seguinte. Así mesmo, indicarase o importe da subvención para cada un deles, até esgotar o crédito dispoñible.
5. O resto das actuacións subvencionables quedará en reserva para seren atendidas ben co crédito que quedase libre se se producir algunha renuncia ou modificación nas actividades inicialmente subvencionadas, ben co incremento dos créditos orzamentarios destinados a estas subvencións. Para estes efectos poderán realizarse sucesivas propostas de resolución conforme o sinalado neste artigo.
Artigo 10º.-Criterios de valoración.
O proceso de selección das propostas realizarase sobre unha valoración total de 100 puntos. A comisión para a selección dos beneficiarios terá en conta os seguintes criterios:
1. Proposta (máximo 50 puntos):
a) Interese, relevancia e viabilidade da proposta (máximo 12 puntos).
b) Grao de adaptación aos obxectivos da convocatoria (máximo 7 puntos).
c) Impacto potencial da proposta. Valorarase que a acción estea orientada a todos os públicos (máximo 7 puntos).
d) Coherencia e planificación dos medios para dar a coñecer a actuación (máximo 5 puntos).
e) Novidade. As actividades deben realizarse por primeira vez ou presentar melloras significativas con respecto a edicións anteriores (máximo 10 puntos).
f) Grao de implicación do público. Valoraranse de xeito positivo aquelas actividades orientadas á participación activa do público (máximo 9 puntos).
2. Equipo de traballo (máximo 20 puntos):
a) Idoneidade do equipo de traballo para levar a cabo a proposta (máximo 15 puntos)
b) Adecuación do plan de traballo ao tamaño e capacidade do equipo (máximo 5 puntos)
3. Orzamento (máximo 28 puntos):
a) Adecuación do orzamento aos obxectivos propostos (máximo 20 puntos)
b) Grao de implicación económica da entidade beneficiaria e grao de cofinanciamento da actuación. Valorarase positivamente que a entidade achegue recursos propios (materiais e humanos) para a execución da actividade (máximo 8 puntos).
4. O compromiso de utilización de lingua galega en todas as relacións que o interesado manteña coa administración autonómica, de acordo co establecido co artigo 6.3º da Lei 3/1983, do 15 de xuño, de normalización lingüística. Este compromiso acreditarase mediante a presentación da correspondente declaración xurada (máximo 2 puntos).
Artigo 11º.-Audiencia.
1. Instruído o procedemento, e inmediatamente antes de redactar a proposta de resolución, porase de manifesto aos interesados para que, nun prazo de dez días, poidan formular alegacións e presentar os documentos e xustificacións que coiden pertinentes.
2. Porén, poderase prescindir do trámite a que se refire o número anterior cando non figuren no procedemento nin se vaian ter en conta na resolución outros feitos nin outras alegacións ou probas que as aducidas polo interesado.
Artigo 12º.-Resolución e notificación.
1. Unha vez concluído o trámite de audiencia, a comisión de valoración formulará a proposta de resolución, que se elevará, a través do órgano instrutor, ao conselleiro.
2. O conselleiro, á vista da proposta, ditará a correspondente resolución, que deberá estar debidamente motivada e expresará, cando menos, a actuación que se subvenciona e o seu custo, así como a subvención concedida e a súa contía ou, se é o caso, a causa de denegación.
3. En ningún caso o importe da subvención concedida poderá superar o custo da actividade a desenvolver polo beneficiario ou, se é o caso, a porcentaxe máxima do investimento subvencionable legalmente establecida.
4. O prazo máximo para resolver e notificar a resolución ao interesado será de seis meses contados a partir do seguinte ao da publicación da orde de convocatoria no Diario Oficial de Galicia. Se transcorrer o prazo máximo para resolver sen se ditar resolución expresa, os interesados poderán entender desestimadas as súas solicitudes por silencio administrativo.
5. Todas as resolucións serán notificadas de acordo co establecido na Lei 30/1992, do 26 de novembro, de réxime xurídico das administracións públicas e do procedemento administrativo común.
Non obstante, e de conformidade co establecido no artigo 59.6º b) da indicada lei, poderase substituír a notificación individual de concesión da axuda pola publicación no Diario Oficial de Galicia, con indicación neste caso da data da convocatoria, do beneficiario, da cantidade concedida e da finalidade da subvención outorgada. As solicitudes desestimadas notificaranse individualmente, con indicación das causas de desestimación.
Artigo 13º.-Réxime de recursos.
As resolucións ditadas ao abeiro da correspondente orde de convocatoria poñerán fin á vía administrativa e contra elas poderán interpoñerse os seguintes recursos, sen prexuízo de que os interesados poidan exercer calquera outro que consideren procedente:
1. Recurso potestativo de reposición ante o conselleiro de Innovación e Industria, no prazo dun mes contado a partir do día seguinte ao da notificación da resolución, se esta for expresa, ou de tres meses contados a partir do seguinte a aquel en que se produza o acto presunto.
2. Recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación da resolución, se esta for expresa, ou de seis meses contados a partir do seguinte a aquel en que se produza o acto presunto.
Artigo 14º.- Modificación da resolución.
1. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
2. Poderase acordar a modificación da resolución da concesión por instancia do interesado, sempre que este presente solicitude de modificación con anterioridade á data de finalización do prazo de xustificación e se cumpran os seguintes requisitos:
a) Que a actividade, conduta ou modificación da proposta estea comprendida dentro da finalidade das bases reguladoras.
b) Que se acredite a inexistencia de prexuízo a terceiros.
c) Que os novos elementos ou circunstancias que motiven a modificación, de teren concorrido na concesión inicial, non supuxesen a denegación da subvención.
3. O acto polo que se acorde ou se denegue a modificación da resolución será ditado polo conselleiro de Innovación e Industria logo da instrución do correspondente expediente no cal se lle dará audiencia ao interesado.
Artigo 15º.-Aceptación e renuncia.
1. Sen prexuízo dos recursos que procedan contra a resolución, transcorridos quince días naturais desde a notificación desta sen que o interesado comunicase expresamente a súa renuncia á subvención, entenderase que a acepta, e desde ese momento adquirirá a condición de beneficiario.
A renuncia á subvención farase axustándose ao modelo que se inclúe como anexo III destas bases, así como por calquera outro medio que permita a súa constancia, de acordo co establecido no artigo 91 da Lei 30/1992, do 26 de novembro, de réxime xurídico das administracións públicas e do procedemento administrativo común.
2. No caso de que se comunicase a renuncia en prazo, o conselleiro ditará a correspondente resolución nos termos do artigo 42.1º da mesma lei.
Artigo 16º.-Obrigas dos beneficiarios.
Sen prexuízo das demais obrigas que resulten da disposición adicional segunda do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, os beneficiarios das subvencións concedidas ao abeiro da presente orde quedan obrigados a:
1. Proceder ao reintegro, total ou parcial, da subvención percibida no suposto de incumprimento das condicións establecidas para a súa concesión.
2. Facilitar toda a información que lle sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control.
3. Comunicar á Dirección Xeral de Investigación, Desenvolvemento e Innovación, no momento en que sexan beneficiarios de calquera axuda concedida para o mesmo fin, o importe e a duración dela.
Artigo 17º.-Xustificación da subvención.
1. Para poder proceder ao libramento dos fondos será necesario que, ademais da documentación xustificativa requirida no punto 2 deste mesmo artigo, o beneficiario presente:
a) Programa definitivo do evento obxecto da axuda.
b) Memoria económica da actividade segundo o orzamento aprobado
c) Memoria de execución das actuacións.
d) No caso de actividades dunha única anualidade ou cando se trate da derradeira anualidade dunha actividade plurianual, achegarase declaración complementaria do conxunto das axudas solicitadas, tanto aprobadas ou concedidas como pendentes de resolución, para o mesmo fin, das distintas administracións públicas competentes ou dos seus organismos, entes ou sociedades.
2. Ademais, en función do organismo ou entidade a que pertenzan, os solicitantes deberán presentar no mes de celebración da actividade e, en todo caso, antes do 18 de novembro de cada anualidade, a seguinte documentación:
a) Cando o solicitante pertenza a algunha universidade galega, centro tecnolóxico de carácter público ou centro de investigación público non dependente da Xunta de Galicia, o organismo competente debe remitir a certificación expresiva da realización dos gastos correspondentes á subvención outorgada.
b) Nos demais casos, os centros ou entidades a que pertencen os solicitantes deberán presentar os seguintes documentos:
-Un resumo da execución da subvención en que conste o concepto subvencionable, o provedor, o importe (o IVE aparecerá diferenciado) e a data de cada un dos xustificantes presentados agrupados por conceptos de gastos.
-Documentación acreditativa de realización do investimento ou gasto, que consistirá en orixinal e unha copia das facturas e dos seus correspondentes xustificantes de pagamento. En ningún caso se admitirán xustificantes de pagamento posteriores ao 31 de decembro do exercicio correspondente.
-Certificación expedida pola entidade bancaria en que se sinale o número de conta do beneficiario onde se deba realizar o pagamento.
c) No caso das colaboracións externas solicitadas por parte de entidades privadas para colaborar con entidades públicas, copia compulsada do contrato en que se estableza a devandita colaboración, asinado polos representantes legais das partes contratantes, se non foi presentado coa solicitude.
3. Transcorrido o prazo indicado sen que o beneficiario presentase a documentación solicitada, poderase entender que renuncia á subvención. Neste caso, o conselleiro ditará a oportuna resolución, nos termos do artigo 42.1º da Lei 30/1992, do 26 de novembro, de réxime xurídico das administracións públicas e do procedemento administrativo común.
4. No caso de actividades financiadas a centros dependentes da Xunta de Galicia, ao finalizar cada anualidade deberán presentar unha certificación expedida polos servizos competentes das consellerías de que dependan na cal conste que os fondos aportados pola Dirección Xeral de Investigación, Desenvolvemento e Innovación da Consellería de Innovación e Industria foron destinados á realización das actividades.
Artigo 18º.-Pagamento.
1. As subvencións concedidas faranse efectivas a través do organismo con personalidade xurídica propia a que pertence o solicitante, conforme o plan de necesidades da axuda subvencionada e de acordo coa normativa vixente.
2. Recibida a documentación xustificativa da subvención, os órganos competentes da consellería, antes de procederen ao seu pagamento, poderán solicitar as aclaracións ou informes que coiden oportunos para verificaren o cumprimento da actividade subvencionada.
3. Poderán realizarse pagamentos parciais á conta da liquidación final nas condicións establecidas na normativa vixente.
4. Para efectuar o último pagamento, o beneficiario presentará unha declaración complementaria do conxunto das axudas solicitadas, tanto aprobadas ou concedidas como pendentes de resolución, para o mesmo fin, das distintas administracións públicas competentes ou dos seus organismos, entes ou sociedades.
Artigo 19º.-Incumprimento, reintegros e sancións.
1. O incumprimento das obrigas contidas nestas bases reguladoras, na convocatoria ou na demais normativa aplicable, así como das condicións que, se for o caso, se establezan na resolución de concesión, dará lugar á obriga de devolver total ou parcialmente as subvencións percibidas, así como os xuros de demora correspondentes.
2. Para facer efectiva a devolución a que se refire o número anterior tramitarase o oportuno procedemento de reintegro, que se axustará ao previsto no artigo 78.10º do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, e na súa normativa de desenvolvemento.
3. Aos beneficiarios das subvencións reguladas nestas bases seralles de aplicación o réxime de infraccións e sancións previsto no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, e na súa normativa de desenvolvemento.
Artigo 20º.-Control.
1. A Consellería de Innovación e Industria poderá levar a cabo as actividades de inspección que considere oportunas para controlar o cumprimento das subvencións.
2. Alén do anterior, as subvencións estarán sometidas á función interventora e de control financeiro exercido pola Intervención Xeral da Comunidade Autónoma, nos termos que establece o Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, e a súa normativa de desenvolvemento. Así mesmo, estará sometida ás actuacións de comprobación previstas na lexislación do Tribunal de Contas e do Consello de Contas.
Artigo 21º.-Publicidade.
No prazo máximo de tres meses contados desde a data de resolución da concesión publicarase no Diario Oficial de Galicia a relación das subvencións concedidas con indicación da norma reguladora, beneficiario, crédito orzamentario, contía e finalidade da subvención.
Non obstante o anterior, cando os importes das subvencións concedidas, individualmente consideradas, sexan de contía inferior a 3.000 euros, non será necesaria a publicación no Diario Oficial de Galicia, que será substituída pola publicación das subvencións concedidas na páxina web da Consellería de Innovación e Industria.
Artigo 22º.-Remisión normativa.
En todo o non previsto nestas bases observarase suxeito ao previsto no marco comunitario sobre axudas estatais de Investigación e Desenvolvemento e Innovación (2006/C 323/01), no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, e no resto de normativa que resulte de aplicación.
Ver referencia pdf "15600D003P015.PDF"
Ver referencia pdf "15600D004P027.PDF"